
Kvalitetsstandard for Aarhus Kommune, Center

for Misbrugsbehandlings tilbud om social

behandling for stofmisbrug efter § 101 i Lov om

Social Service
Formål med kvalitetsstandarden

Ifølge bekendtgørelse nr. 622 af 15. juni 2006 forpligtes Aarhus Kommune til at udarbejde en kvalitetsstandard for social behandling for stofmisbrug efter § 101 i Lov om Social Service.

Kvalitetsstandarden skal indeholde en samlet information til borgerne om de tilbud og ydelser, som borgeren kan tilbydes, hvis han eller hun ønsker social/medicinsk behandling for stofmisbrug i Aarhus Kommune.

Nedenstående er Center for Misbrugsbehandling, Aarhus Kommunes kvalitetsstandard.

Indhold i kvalitetsstandarden

På baggrund af bekendtgørelsen om kvalitetsstandard for social behandling for stofmisbrug indeholder kvalitetsstandarden en beskrivelse af følgende punkter:

1. Opgaver som udføres på stofmisbrugsbehandlingsområdet

2. Målgruppen for tilbuddene om stofmisbrugsbehandling

3. Overordnede mål for indsatsen, herunder værdier som Center for Misbrugsbehandling bygger på

4. Organisatorisk struktur for behandlingstilbuddene, herunder de konkrete typer af behandlingstilbud

5. Visitationsproceduren ved Center for Misbrugsbehandling

6. Behandlingsgaranti

7. Mulighed for frit valg

8. Handleplaner – mål for udarbejdelse, koordinering og opfølgning

9. Brugerinddragelse

10. Regler for betaling for kost og logi mv.

11. Sagsbehandling og klageadgang

12. Personalets faglige kvalifikationer og kompetenceudvikling

13. Monitorering af indsatsen

14. Sikring af opmærksomhed på forholdene for stofmisbrugernes evt. hjemmeboende børn under 18 år

15. Den fremtidige indsats på området

16. Kvalitetskrav mv. til de døgnbehandlingstilbud, som Aarhus Kommune anvender til løsning af opgaver efter § 101

17. Godkendelseskriterier for private døgnbehandlingstilbud til stofmisbrugere i Aarhus Kommune

1. Opgaver, som udføres på stofmisbrugsbehandlingsområdet i Center for Misbrugsbehandling i Aarhus Kommune

I Aarhus Kommune varetages stofmisbrugsbehandlingen til personer over 18 år af Center for Misbrugsbehandling, som tilbyder råd og vejledning samt behandling for stofmisbrug og problemer, der er relateret til stofmisbrug:
· Ambulant behandling for stofmisbrug 
· Visitering og indstilling til substitutionsbehandling 
· Substitutionsbehandling (herunder metadon mv.)
· Indstilling til døgnbehandling, stoffri døgnbehandling, efterfølgende ophold i Halvvejshuset samt efterbehandling
· Familiebehandling rettet til stofmisbrugere med børn og gravide stofmisbrugere

· Social- og sundhedsfaglig behandling

· Rådgivning om stofmisbrug, samt om HIV, AIDS, Hepatitis C mv.
· Konsulentbistand i forbindelse med forebyggelse af misbrug blandt unge
· Samarbejde med myndighedsfunktionen og arbejdskonsulenterne
2. Målgruppen for tilbuddene om stofmisbrugsbehandling

Målgruppen er beboere i Aarhus Kommune over 18 år, som har stofmisbrugsproblemer.

Udredning af og indsatser til brugere tilrettelægges efter den enkelte brugers misbrugsrelaterede forhold i kategorierne:

· Behandlingsafdelingen (stoffrihed og socialunderstøttet substitutionsbehandling)
· Familiebehandling

· KontaktHuset (substitutionsmedicin samt udvidet psykosocial og sundhedsfaglig støtte)

· Heroinprojektet 

· Halvvejshuset (stoffrit efterværn)

· Madam Grøn (stoffri café)
3. Overordnede mål for indsatsen, herunder værdier som Center for Misbrugsbehandling bygger på

Social inklusion af borgerne er et centralt begreb i Aarhus Kommunes misbrugsbehandling. Center for Misbrugsbehandling tager desuden udgangspunkt i Aarhus Kommunes tre værdier: Troværdighed, respekt og engagement samt Aarhus Kommunes overordnede målsætninger indenfor arbejdet med særligt socialt udsatte grupper:

· Socialt udsatte med misbrugsproblemer skal tilbydes og motiveres til at indgå i et behandlingsforløb. Målet er stoffrihed/afvænning, periodevis stoffrihed eller stabilisering og i det hele taget forbedring af livskvaliteten.

· Personer, der er ude af arbejdsmarkedet i længere tid, evt. vedvarende, og hvor det ikke er muligt at udarbejde en erhvervsplan eller tilbyde et fleksjob, skal tilbydes og motiveres til beskæftigelseslignende aktiviteter, som kan bidrage til en bedre livskvalitet. Indsatsen skal opleves sammenhængende og helhedsorienteret, og den skal understøtte mulighederne for, at den socialt udsatte og dennes familie kan leve en selvstændig tilværelse.

Center for Misbrugsbehandling har derudover formuleret egne målsætninger, der ligeledes er retningsanvisende for det daglige arbejde:

· Med de forebyggende, støttende og behandlingsmæssige muligheder og tilbud, som Center for Misbrugsbehandling har, er det målet at kunne imødekomme brugernes behov på en faglig kompetent vis, således brugeren oplever centrets afdelinger som en integreret enhed, hvor de enkelte afdelinger sammen og hver for sig, udtrykker en fælles forståelsesramme og samme mål for indsatsen.
· Indsatsen skal tilrettelægges, så brugeren oplever den som sammenhængende, helhedsorienteret. Den skal dermed understøtte mulighederne for, at stofmisbrugeren og dennes familie kan leve en selvstændig tilværelse på egne præmisser med vægt på livskvalitet.

· Socialt udsatte med misbrugsproblemer skal tilbydes og motiveres til at indgå i et behandlingsforløb. Målet er stoffrihed, eller når dette ikke er umiddelbart opnåeligt, da en forbedret livskvalitet.
· De særlige tilbud skal i øvrigt udformes, så der stilles realistiske krav til den enkeltes formåen og med mulighed for, at den enkelte i højere grad kan udvikle og tage ansvaret for eget liv.

· Døgnbehandlingsforløb tilbydes, såfremt det vurderes, at det ambulante tilbud ikke er tilstrækkeligt. Målet er stoffrihed via en intensiv behandling, aktiviteter og en struktureret dagligdag. 

· Behandlingsindsatsen skal altid følges op af konkret stillingtagen til en efterbehandlingsplan, eksempelvis en kombination af ophold i Halvvejshuset, samtaleforløb og særlig beskæftigelsesmæssig indsats i samarbejde med Jobcentret og Arbejdskonsulenterne i Socialforvaltningen.
· Der er ikke venteliste til behandling i Center for Misbrugsbehandling.
4. Organisatorisk struktur for behandlingstilbuddene, herunder de konkrete

typer af behandlingstilbud

Hvad tilbyder Center for Misbrugsbehandling?

Aarhus Kommunes Center for Misbrugsbehandling varetager alle typer af opgaver omkring forebyggelse og behandling af misbrug af rusmidler.
Center for Misbrugsbehandlings organisatoriske struktur pr. 1. oktober 2010:

Center for Misbrugsbehandling omfatter uddybende følgende behandlingsdele:

Rådgivningen

Rådgivningen er indgangen til at komme i behandling, hvor borgere kan henvende sig direkte og uvisiteret. Der kan tilbydes to anonyme samtaler, såfremt borgeren ønsker det. Det er også muligt at ringe til Center for Misbrugsbehandling og bestille en tid. Såfremt borgeren tilhører målgruppen i Center for Misbrugsbehandling opstartes derefter et rådgivningsforløb. Der tilbydes desuden generel rådgivning til pårørende og samarbejdspartnere

I udredningsarbejdet indgår udarbejdelse af social anamnese samt handleplan for behandlingsindsatsen.

Som grundlag for en fyldestgørende og systematisk kortlægning af misbruget foretages en ASI-udredning (Addiction Severity Index). Desuden foretages screening for psykiatriske lidelser med udgangspunkt i WHO’s diagnosemanual ICD-10. Det vurderes herudfra, hvorvidt brugere skal indstilles til psykiatrisk udredning samt eventuelt igangsættes i medicinsk behandling. Screening af behov for psykologiske udredninger samt indstilling hertil indgår desuden. 
På baggrund af udredningsarbejdet afklares, hvorvidt brugere skal modtage behandling, samt hvilket behandlingstilbud der kan tilbydes, herunder indstilling til behandling med substitutionsmedicin.

Sundhedsteamet
Sundhedsklinikken varetager substitutionsbehandlingen med udlevering af blandt andet metadon, subutex m.m. Behandlingen er forbeholdt brugere/misbrugere, som er afhængige af opioider. Målet med behandlingen er at give brugeren social og medicinsk stabilitet.

Gadeklinikken

Sundhedsklinikken er et tilbud til misbrugere og andre med behov for basal sygepleje samt sundhedsfaglig støtte og vejledning. Klinikken fungerer samtidig som brobygger for brugerne i forhold til det øvrige sundhedssystem. Sundhedsklinikkens tilbud består af både en sundhedsfaglig og en socialfaglig indsats. Sundhedsklinikken er et treårigt projekt finansieret af satspuljemidler, der indtil videre kører til udgangen af 2011.

Behandlingsafdelingen
Behandlingsafdelingen indeholder mange forskellige tilbud, hvor eksempler er listet nedenfor:

Forbehandlingen i arresten

Hvis en person er indsat i Aarhus Arrest og ønsker at blive stoffri, kan der hentes hjælp i forbehandlingen i arresten. Der er ikke ventetid på at komme i behandling, og målet med behandlingen er stoffrihed og at skabe værktøjer til opretholdelse af stoffriheden. Der er to medarbejdere ansat i Forbehandlingen i arresten. Behandlingen foregår som ambulant forbehandling og afklaring i Aarhus Arrest. 
Hashgruppe

Hvis problemet er et hashmisbrug, som personen ønsker at stoppe eller reducere væsentligt, vil vedkommende blive tilbudt at komme i en hashgruppe. Målet er, at personerne ophører deres hashmisbrug eller reducerer deres misbrug væsentligt. Målet er samtidigt, at der gennem gruppebehandlingen skabes værktøjer til at opretholde rygestoppet efter behandlingen. Forløbet varer 16 uger og er inddelt i faser. Gruppebehandlingen fungerer som en kombination af oplæg og styring fra behandlere samt udveksling af erfaring og viden mellem deltagerne. Gruppebehandlingen kan kombineres med individuelle samtaler med en behandler. Det er også muligt at modtage hashbehandling, som udelukkende består af individuelle samtaler med en behandler.

CNS-behandling
Hvis problemet er CNS-stoffer, dvs. stoffer som amfetamin, kokain og ecstasy, der påvirker centralnervesystemet, vil personen blive tilbudt at komme i en CNS-gruppe. Målet er, at personerne ophører med deres CNS-misbrug, og at de får værktøjer til at opretholde stoffriheden efter endt behandling. Gruppebehandlingen fungerer som en kombination af oplæg og styring fra behandlere samt udveksling af erfaring og viden mellem deltagerne. Et behandlingsforløb varer 13 uger, hvor gruppen mødes én gang om ugen i to timer.
Bazaren
Hver tirsdag er to medarbejdere fra Center for Misbrugsbehandling i Bazaren, hvor de giver information om stoffer og behandling. Medarbejderne brobygger også til behandling i Center for Misbrugsbehandling, for de som har et behandlingskrævende misbrug. Hver anden tirsdag er Gadeklinikkens to sygeplejersker også i Bazaren for at brobygge til de pågældendes egne læger.
Døgnophold

Udover ovenstående behandlingstilbud tilbyder Center for Misbrugsbehandling døgnbehandlingsforløb, der indeholder forskellige dele af ovenstående tilbud samt et døgnophold på en behandlingsinstitution. Døgnbehandlingsforløb tilbydes, såfremt det vurderes, at det ambulante tilbud ikke er tilstrækkeligt. Målet er stoffrihed via en intensiv behandling, aktiviteter og en struktureret dagligdag. Behandlingsindsatsen følges altid op af konkret stillingtagen til en efterbehandlingsplan eksempelvis en kombination af botræning, samtaleforløb og særlig beskæftigelsesmæssig indsats via Arbejdskonsulenterne i Socialforvaltningen. 

Familiehuset

Til stofmisbrugere, der har børn eller er gravide, har Aarhus Kommune et specificeret tilbud i Familiehuset. Der tilbydes rådgivning og vejledning til gravide og stofmisbrugere med børn, og der er mulighed for op til to anonyme samtaler. Målet er at hjælpe brugerne og deres familier til en bedre tilværelse og forbedre forholdet til deres barn/børn. Der tilbydes motiverende samtaler med henblik på stoffrihed. Når stoffrihed ikke er en mulighed, hjælper behandlerne til en forbedret livssituation bl.a. gennem substitutionsbehandling.

Brugeren bestemmer selv, hvordan behandlingen i Familiehuset skal foregå. Mange vælger et individuelt samtaleforløb med familiebehandler, mens andre vælger at deltage i gruppeforløb sammen med andre brugere. Dette kan f.eks. være forældregrupper, mandegrupper og kvindegrupper. Der tilbydes desuden familiebehandling samt individuelle børnesamtaler eller børnesamtaler i grupper samt samværstilbud.

Stoffrit efterværn

Under stoffrit efterværn hører Halvvejshuset og Madam Grøn. 
Halvvejshuset

Halvvejshuset er et botilbud til de personer, der har gennemført stoffri døgnbehandling. Der er fast personale tilknyttet i dagstimerne. Målet med opholdet i Halvvejshuset er, at beboerne får opbygget en hverdag og skabt sociale relationer, der kan medvirke til at fastholde stoffrihed. I Halvvejshuset underskriver beboerne en kontrakt, der danner udgangspunkt for opholdet. Opholdet i Halvvejshuset retter sig mod, at beboerne får opbygget en ny tilværelse, der ikke omhandler stoffer. Personalet hjælper til med at styrke kontakten til arbejdsmarkedet eller uddannelsessystemet, ligesom det kan hjælpe med at finde bolig, søge offentlige ydelser eller yde støtte i andre administrative procedurer.

Madam Grøn

Madam Grøn er et stoffrit værested for eksmisbrugere med fokus på sociale aktiviteter og styrkelse af tilknytningen til arbejdsmarkedet eller uddannelsessystemet, og brugerne kan komme direkte fra gaden. Målet med tilbuddet er at hjælpe brugerne i at få opbygget en tilværelse, der danner basis for en opretholdelse af stoffriheden. I Madam Grøn er der mulighed for at deltage i sociale aktiviteter. I huset er der mulighed for at spille billard, PlayStation og dart i spilleafdelingen. Der er også mulighed for at fordybe sig i tegne-, male-, sy- og læderarbejde og let mekanik i værkstedet. Der tilbydes IT-kurser, forskellige undervisningsforløb, fælles madlavning og social samvær med andre eksmisbrugere. Desuden arrangeres ture og aktiviteter ud af huset, herunder også udlandsture. Madam Grøn samarbejder med Arbejdskonsulenterne og andre instanser, der har fokus på kontaktmuligheder til arbejdsmarkedet eller uddannelsessystemet. I tilknytning til Halvvejshuset er Madam Grøn ligeledes et led i efterbehandlingen for beboerne i Halvvejshuset.
KontaktHuset

I KontaktHuset tilbydes udvidet psykosocial og sundhedsfaglig vejledning og støtte. Der er åbnet hver formiddag, hvor der er mulighed for at møde andre brugere og personale. I KontaktHuset arbejdes der ud fra en case-management tankegang. Formålet er at forbedre muligheden for social inklusion og dermed øget livskvalitet for de dårligst stillede misbrugere i substitutionsbehandling. Der er tale om en helhedsorienteret og koordinerende indsats, der omfatter motivations- og udredningsarbejde samt udarbejdelse af skriftlige handleplaner for den enkelte, vejledning og rådgivning i hverdagen samt en brobygningsindsats i forhold til eksisterende systemer.

Heroinprojektet

Tilbuddet om lægeordineret heroin er et projekt med substitutionsbehandling med farmakologisk fremstillet heroin, der løber indtil udgangen af 2013. Behandlingen foregår ambulant, og brugeren møder op to gange dagligt og indtager den lægeordinerede heroin. Der er dog mulighed for at få metadon til natten ved sygdom eller ferie. Tilbuddet om lægeordineret heroin skal være med til at fremme brugerens fysiske og psykiske helbred samt livskvaliteten generelt. Formålet er desuden at fjerne behovet for illegale stoffer.

Herudover indeholder tilbuddet:

· nem adgang til samtaler med kontaktperson

· morgenmad hver dag, varm mad tre gange om ugen samt et lettere måltid i weekenden sundhedssamtaler og behandling

· støtte til besøg i sundhedsvæsnet og i kommunens øvrige afdelinger, tilbud og aktiviteter mulighed for samvær, fysisk træning og sociale aktiviteter
5. Visitationsproceduren ved Center for Misbrugsbehandling

Alle stofmisbrugere kan uden visitation komme i Rådgivningen ved Center for Misbrugsbehandling. Borgere kan således frit henvende sig med henblik på at få tilbudt rådgivning/vejledning eller behandling for stofmisbrug. Når en borger henvender sig første gang tilbydes en samtale med det samme. Borgerne bliver tilbudt anden samtale inden for fem arbejdsdage. Der er mulighed for, at de første to samtaler er anonyme. Hvis der herefter ønskes behandling, kræves det, at vedkommende bliver indskrevet med navn og cpr-nummer. Selve indskrivningsproceduren indebærer følgende elementer:
1. Udfyldelse af samtykkeerklæring

2. Udfyldelse af ASI-indskrivningsskema
3. Udarbejdelse af handleplan
Efter at have talt med en rådgiver er der mulighed for at blive visiteret til et ambulant behandlingstilbud. Visitation til ambulant behandling foregår gennem en rådgivningskonference med deltagelse af rådgivere, behandlere og afdelingsledere.
Visitation til døgnbehandling foregår gennem døgnvisitationsudvalget med deltagelse af afdelingslederne, centerlederen og borgeren. Hvis der er behov for ordination af metadon, subutex eller anden medicin, vil borgeren skulle mødes med og afklares af en lægekonsulent. Efter en borgers henvendelse om behandling, skal der foretages en afklaring af behandlingsindsats inden for to gange fem arbejdsdage, herunder udarbejdelse af en personlig handleplan. De to gange fem arbejdsdage regnes fra første personlige henvendelse med ønske om behandling, og gælder kun for de tilbud som Aarhus kommune stiller til rådighed.

6. Behandlingsgaranti

Ifølge Servicelovens § 101 skal kommunen sørge for tilbud om behandling af stofmisbrugere. Tilbuddet skal iværksættes senest to gange fem arbejdsdage efter henvendelse til kommunen. Fristen kan dog fraviges, hvis personen vælger at blive behandlet i et andet offentligt eller godkendt privat behandlingstilbud, end det kommunen har visiteret til. Garantien omfatter både ambulant- og døgnbehandling. Hvis iværksættelsen af et tilbud ikke sker inden for to gange fem arbejdsdage, kan der klages til Det Sociale Nævn.

7. Muligheden for frit valg
Stofmisbrugere, der er visiteret til behandling, har ret til at vælge mellem offentlige behandlingstilbud og godkendte private behandlingstilbud. En person, der er visiteret til behandling, kan således vælge at blive behandlet i et andet offentligt behandlingstilbud eller godkendte privat behandlingstilbud af tilsvarende karakter som det, Center for Misbrugsbehandling har visiteret til. Imidlertid kan der ikke ses bort fra, at der kan være forhold, der i enkelte tilfælde gør det nødvendigt at fravige dette udgangspunkt. Efter lovforslagets stk. 5 kan retten til at vælge begrænses, hvis hensynet til vedkommende taler herfor. Der vil derfor ikke være helt frit valg mellem døgn- og dagbehandling, og det vil heller ikke nødvendigvis være alle godkendte behandlingssteder, som er relevante for det planlagte behandlingsforløb.

Private dagtilbud er ikke omfattet af kravet om godkendelse i servicelovens § 94 a og er således ikke omfattet af retten til frit valg. Er der visiteret til ambulant behandling vil stofmisbrugeren kun kunne vælge at blive behandlet på et andet offentligt ambulant tilbud. Retten til at vælge gælder for alle visiterede stofmisbrugere. Kommunen er behjælpelig med at søge relevant information i tilknytning til frit valg-muligheden.

8. Handleplaner – mål for udarbejdelse, koordinering og opfølgning
Lov om garanti for social behandling af stofmisbrug sikrer, at der inden for to gange fem arbejdsdage fra første henvendelse skal foreligge et tilbud til brugeren. Udarbejdelsen af tilbuddet foregår i et tæt samarbejde mellem bruger og behandler om udarbejdelse af brugerens personlige handleplan. Målet for udarbejdelsen af handleplanen er, at brugeren opnår størst mulig motivation, egenindsigt og tager ansvar for efterlevelsen af indholdet i planen. Handleplanen koordineres i samarbejde med relevante samarbejdsparter i den konkrete sag. Udarbejdelse af en handleplan skal ske i en kontinuerlig proces, hvor mål og indsats løbende følges og justeres efter behov. Er det ikke muligt at foretage en faglig udredning af sagen indenfor to gange fem arbejdsdage, må dette skrives ind i handleplanen, således at planen indeholder en så realistisk beskrivelse som muligt af rammerne, omfanget, tidshorisonten m.m. for den indsats, der er brug for. Da handleplanen løbende skal revideres og ajourføres efter behov, vil aftaler i forbindelse med udredning og koordination af en sag kunne indskrives i handleplanen. Handleplanen ajourføres mindst hver 6. måned i forbindelse med lovpligtig samtale med klienter i medicinsk behandling. Der er desuden blevet indført et nyt recovery-orienteret handleplanskoncept, hvilket betyder, at der i endnu højere grad tages udgangspunkt i brugerens egne behov, ønsker og ressourcer.
9. Brugerinddragelse

Center for Misbrugsbehandling arbejder på at styrke brugerinddragelsen. Dette sker dels ved opmærksomhed på betydningen af at sikre en optimal inddragelse af klienten i udformningen af den personlige handleplan og dels gennem samarbejde med foreningen STRISS (Stofmisbrugeres Rettigheder i Samfundet). Herudover er der mulighed for, at personer omkring brugeren kan inddrages gennem anonyme samtaler og pårørendesamtaler. Brugerne har endelig også selv mulighed for at deltage i visitationskonferencerne til døgnbehandling. 
10. Regler for betaling for kost og logi mv.

Center for Misbrugsbehandling visiterer personer til døgnbehandling. Reglerne for kost og logi under døgnbehandling varierer ift. den enkelte døgninstitution. Nedenstående links henviser til nogle af de døgnbehandlingsinstitutioner som Center for Misbrugsbehandling benytter:

Kongens Ø

Sct. Ols

Højløkke

Springbrættet

Opbygningsgaarden

11. Sagsbehandling og klageadgang
Klager vedrørende:

1. Afgørelser, der er truffet efter den sociale lovgivning, kan påklages til Det Sociale Nævn. Herunder hører også klager over manglende iværksættelse af tilbud senest to gange fem arbejdsdage efter henvendelse til kommunen. Center for Misbrugsbehandling er behjælpelig med praktiske oplysninger i forbindelse med en klagesag.

2. Det generelle serviceniveau, f.eks. hvilke tilbud og pladser, der er til rådighed og taksterne for disse, kan påklages til Driftsområdet Forsorg & Misbrug, Aarhus Kommune.

3. Den faktiske gennemførsel af kommunens opgaver efter den specielle lovgivning og de beslutninger, der træffes i forbindelse med denne, kan rettes til Center for Misbrugsbehandling i Aarhus Kommune, som i givet fald vil videresende klagen til rette instans.

4. Personalets optræden kan påklages til Center for Misbrugsbehandling i Aarhus Kommune, som i givet fald vil videresende klagen til rette instans.

5. På magtanvendelsesområdet findes særlige klageregler. Typisk er det sådan, at klager over afgørelser truffet af kommunen kan indbringes for Det Sociale Nævn.

12. Personalets faglige kvalifikationer og kompetenceudvikling ved Center for

Misbrugsbehandling
I Center for Misbrugsbehandling er der ansat en bred vifte af faggrupper. Hovedparten består af socialfagligt personale som fx socialrådgivere og pædagoger. Hertil kommer sygeplejersker, psykologer, læger mv. Der samarbejdes på tværs af faggrupper afhængigt af den konkrete opgave.

Center for Misbrugsbehandling anser opkvalificering af personalets faglige kvalifikationer som en vigtig forudsætning for at tilbyde den bedst mulige behandling. Center for Misbrugsbehandling efterlever således Aarhus Kommunes mål om, at minimum to procent af lønsummen skal anvendes til kompetenceudvikling, blandt andet ved, at:

· alle behandlere uddannes i kognitiv terapi, og derudover vil alle behandlere i løbet af 2010-2012 gennemgå en CARe-uddannelse
· de enkelte afdelinger i Center for Misbrugsbehandling generelt arbejder med målrettet uddannelse af personalet ift. deres klientgruppe
13. Monitorering af indsatsen
Center for Misbrugsbehandling anser opfølgning og evaluering som centrale elementer i bestræbelserne på at sikre den bedst mulige behandling. Som følge heraf prioriterer Center for Misbrugsbehandling, at:
· indsatsen overfor den enkelte bruger evalueres, og at borgerens handleplan efterleves og justeres

· der laves opfølgninger på baggrund af Stofmisbrugsdatabasen (dette sker via en halvårlig opfølgning af brugernes handleplanskoncept)
Center for Misbrugsbehandling kvalitetssikrer samtidig deres tilbud ved at:

· skabe overblik over effekten af de forskellige indsatser via et internt elektronisk registreringssystem

· evaluere løbende på de forskellige behandlingstilbud i centret
Center for Misbrugsbehandling indberetter klientoplysninger og oplysninger om behandling af klienter til Stofmisbrugsdatabasen:

· I Stofmisbrugsdatabasen videregiver oplysninger til DanRIS, som administreres af Center for Rusmiddelforskning ved Aarhus Universitet (www.danris.dk), til Sundhedsstyrelsens register for Stofmisbrugere i Behandling (SIB) (www.sst.dk), og endelig også til Servicestyrelsens VBGS (ventetid for behandlingsgaranti for stofmisbrugere).
14. Sikring af opmærksomhed på forholdene for stofmisbrugerens evt. hjemmeboende børn under 18 år
Familiehuset er Aarhus Kommunes tilbud til gravide stofmisbrugere og stofmisbrugere med børn. Familiehuset varetager familiebehandlingen samtidig med misbrugsbehandling, og der er desuden etableret et samarbejde med regionens familieambulatorium. Opgaven vedrørende den enkelte familie/gravide defineres i samarbejde med myndighedsfunktionen.
15. Den fremtidige indsats på området
Center for Misbrugsbehandling arbejder på at styrke dokumentationen af indsatsen. Til dette formål er der i Center for Misbrugsbehandling en udviklingsmedarbejder, der blandt andet arbejder med evaluering af behandlingsforløb samt udvikling af IT-værktøj til effekt- og ydelsesregistrering.

Der arbejdes i Aarhus Kommune desuden med målopfølgning. Der er således udarbejdet mål for

2009 for Driftområdet Forsorg & Misbrug samt internt for Center for Misbrugsbehandling samt for de enkelte afdelinger i Center for Misbrugsbehandling (jf. Virksomhedsplan 2009).
16. Kvalitetskrav mm. til de døgnbehandlingstilbud, som Aarhus Kommune anvender til løsning af opgaver efter § 101 (her kan der henvises til hjemmesiderne)
Center for Misbrugsbehandling fører tilsyn med de døgninstitutioner, der anvendes. Der er med hver enkelt døgninstitution og Center for Misbrugsbehandling lavet en BUM-aftale (samarbejdsaftale). Aftalen følges op på en gang årligt, og det vurderes på årsbasis, hvor mange og hvilke døgninstitutioner centret skal samarbejde med. Dette sker ud fra en helhedsvurdering af de foregående års forløb.
17. Godkendelseskriterier for private døgnbehandlingstilbud til stofmisbrugere i Aarhus Kommune

Private opholdssteder og private botilbud skal ifølge Lov om Social Service, § 142, stk. 5 og § 144, stk.1, godkendes som generelt egnede af den stedlige kommunalbestyrelse. Kommunens godkendelse er efter lovbestemmelserne tæt forbundet af en pligt til at følge op på opholdsstedernes udvikling, ligesom opholdsstederne er omfattet af den generelle tilsynsforpligtelse, som kommunen har, jf. Lov om Retssikkerhed § 16 og § 39.

